**DOLOŽKA PREDNOSTI**

**medzinárodnej zmluvy pred zákonmi**

**(čl. 7 ods. 5 Ústavy Slovenskej republiky)**

1. **Gestor zmluvy:** Ministerstvo vnútra Slovenskej republiky.
2. **Názov zmluvy:** Protokol, ktorým sa mení a dopĺňa Zmluva o Európskom informačnom systéme vozidiel a vodičských preukazov (EUCARIS) (ďalej len „protokol“).
3. **Účel a predmet zmluvy a jeho úprava v právnom poriadku Slovenskej republiky:** účelom a predmetom protokolu je zmena a doplnenie Zmluvy o Európskom informačnom systéme vozidiel a vodičských preukazov (EUCARIS), ktorá bola podpísaná v Luxemburgu 29. júna 2000 a pre Slovenskú republiku ako pristupujúcu krajinu nadobudla platnosť 1. mája 2009 (ďalej len „zmluva“).

Vo vzťahu k právnym predpisom Slovenskej republiky je táto spolupráca upravená v zákone č. 8/2009 Z. z. o cestnej premávke v znení neskorších predpisov, vo vyhláške Ministerstva vnútra SR č. 9/2009 Z. z., ktorou sa vykonáva zákon o cestnej premávke v znení neskorších predpisov, vo vyhláške Ministerstva vnútra SR č. 20/2016 Z. z., ktorou sa mení a dopĺňa vyhláška Ministerstva vnútra Slovenskej republiky č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov, v zákone č. 171/1993 Z. z. o Policajnom zbore v znení neskorších predpisov a v zákone č. 18/2018 Z. z. o ochrane osobných údajov a o zmene a doplnení niektorých zákonov.

1. **Priama úprava práv alebo povinností fyzických osôb alebo právnických osôb:** protokol priamo nezakladá práva alebo povinnosti fyzických osôb alebo právnických osôb. Zmluva založila práva a povinnosti fyzických osôb alebo právnických osôb v článkoch 14 a 21.
2. **Úprava predmetu medzinárodnej zmluvy v práve Európskej únie:**
3. Rozhodnutie Rady zo dňa 22. decembra 2004 o potláčaní trestnej činnosti súvisiacej s vozidlami, ktorá má cezhraničné dôsledky (2004/919/ES) (Ú.v. EÚ L 389, 30. 12. 2004) – nepriamo vyzvalo členské štáty k pristúpeniu k zmluve
4. Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú.v. EÚ L 119, 4. 5. 2016)
5. Rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008) – uplatňovanie časti rozhodnutia o výmene údajov z evidencií o vozidlách je priamo napojené na použitie vyššej verzie systému EUCARIS, pričom jeho právnym základom je zmluva, v znení predkladaného protokolu.

Návrh zmluvy je v súlade s príslušnými ustanoveniami vyššie uvedených predpisov práva ES/EÚ.

1. **Kategória zmluvy podľa čl. 7 ods. 4 Ústavy Slovenskej republiky (vyžaduje pred ratifikáciou súhlas Národnej rady Slovenskej republiky):** medzinárodná zmluva, ktorá priamo zakladá práva alebo povinnosti fyzických osôb alebo právnických osôb, preto sa po jej podpise na jej platnosť pred ratifikáciou vyžaduje súhlas Národnej rady Slovenskej republiky. K zmluve Slovenská republika pristúpila ako k medzinárodnej zmluve takéhoto charakteru, preto sa protokol predkladá za rovnakých podmienok.
2. **Kategória zmluvy podľa čl. 7 ods. 5 Ústavy Slovenskej republiky (má prednosť pred zákonmi):** medzinárodná zmluva, ktorá priamo zakladá práva alebo povinnosti fyzických osôb alebo právnických osôb (ustanovenia zmluvy, ktoré priamo zakladajú práva alebo povinnosti fyzických osôb alebo právnických osôb sú uvedené v bode 4 doložky) a zároveň medzinárodná zmluva, na ktorej vykonanie nie je potrebný zákon. Po ratifikácii a vyhlásení spôsobom ustanoveným zákonom bude mať protokol prednosť pred zákonmi. K zmluve Slovenská republika pristúpila ako k medzinárodnej zmluve takéhoto charakteru, preto sa protokol predkladá za rovnakých podmienok.
3. **Vplyvy prijatia medzinárodnej zmluvy, ktorá má prednosť pred zákonmi, na slovenský právny poriadok (uvedú sa právne predpisy alebo ich jednotlivé ustanovenia, ktorých sa medzinárodná zmluva týka; potreba ich zrušenia alebo adaptácie z dôvodu duplicity):** vzhľadom na priamu použiteľnosť ustanovení protokolu a jeho prednosť pred zákonmi nie je potrebné meniť, zrušiť alebo adaptovať žiadny právny predpis. Protokol a zmluva, ktorú dopĺňa sa týkajú predovšetkým týchto všeobecne záväzných právnych predpisov upravujúcich evidenciu vodičov, vodičských oprávnení a vozidiel:

* zákon č. 171/1993 Z. z. o Policajnom zbore v znení neskorších predpisov,
* zákon č. 8/2009 Z. z. o cestnej premávke v znení neskorších predpisov,
* vyhláška Ministerstva vnútra SR č. 9/2009 Z. z., ktorou sa vykonáva zákon o cestnej premávke v znení neskorších predpisov,
* vyhláška Ministerstva vnútra SR č. 20/2016 Z. z., ktorou sa mení a dopĺňa vyhláška Ministerstva vnútra Slovenskej republiky č. 9/2009 Z. z., ktorou sa vykonáva zákon o cestnej premávke a o zmene a doplnení niektorých zákonov v znení neskorších predpisov,
* zákon č. 18/2018 Z. z. o ochrane osobných údajov a o zmene a doplnení niektorých zákonov.

Protokol sa netýka záväzkov z iných medzinárodných zmlúv, ktorými je Slovenská republika viazaná.

Po podpísaní Protokolu, ktorým sa mení a dopĺňa Zmluva o Európskom informačnom systéme vozidiel a vodičských preukazov (EUCARIS) Slovenskou republikou a po jeho ratifikácii prezidentom Slovenskej republiky nadobudne platnosť v súlade s jeho záverečnými ustanoveniami. Následne bude možné vykonávať ustanovenia Zmluvy o Európskom informačnom systéme vozidiel a vodičských preukazov (EUCARIS) v doplnenom znení, čo bude zahŕňať aj prístup tretích strán k systému. Ďalšie štáty pristupujúce k zmluve budú podľa ustanovení protokolu pristupovať k zmluve už v jej doplnenom a pozmenenom znení.